
**Metelkova dopoldanska in popoldanska bralnica**


Tudi naša šola se je pridružila slovenskemu in mednarodnemu aprilskemu knjižnemu bralnemu projektu Noč knjige, čeprav smo ga izvedli kasneje. Rdeča nit je bila ekološka tema, povezana s čebelami, z naslovom **Brez čebel ni življenja,** s čimer smo se spomnili tudi 20. maja, mednarodnega dneva čebel.

30. maja dopoldne je šolsko knjižnico obiskalo osem romskih učencev 3. razreda z učiteljico Natali Požar. V pogovoru s knjižničarko so svoje znanje o čebelah dopolnili z vsebinami iz predstavljenih poučnih knjig. Nato je sledilo prebiranje leposlovja – ugank, pesmi in pravljic. Učenci so dokazali, da marsikaj vedo o čebelah, le spomniti jih je bilo treba.





17. junija je 12 petošolcev med 15. in 19. uro preživelo popoldne v bralnici skupaj z knjižničarko Marinko Cerinšek in učiteljico Jasmino Blažon. Po uvodnem srečanju v šolski knjižnici smo se odpravili na šolsko igrišče, kjer so se učenci preizkusili v branju in razumevanju različnih navodil za izvedbo gibalnih vaj in že pozabljenih iger. Po malici je sledilo delo v šolski knjižnici. Učenci so po pogovoru v štirih skupinah ustvarjali o čebelah, pri čemer jim je bila osnova razstavljena poučna in leposlovna literatura. Nastali so zelo lični in barviti plakati: razvoj čebele; čebele v poeziji, pregovorih in ugankah, recepti – med v prehrani; čebele v prozi – pravljicah; predstavitev čebelarja. Vsi pa so pobrskali po Čebelarskem terminološkem slovarju in si izpisali tri pojme z razlagami. Bralnico smo zaključili s predstavitvijo plakatov in pisanjem zelo pohvalnih vtisov; tudi s kolegico Jasmino sva jih pohvalili kot zelo delavno in sodelovalno skupino.











Za Metelkovo bralnico Marinka Cerinšek